钦定古今图书集成/明伦汇编/闺媛典/第012卷 > 《春闺词》前人
## 钦定古今图书集成/明伦汇编/闺媛典/第012卷 > 《春闺词》前人

桃吹红雪上帘钩，杨柳风丝拂画楼。日透阑干人病
酒，卖花声过懒梳头。

士大夫湛于不义，虽穷极富贵，君子过之弗顾，而况女子失身于委巷容笑之贱，亦岂能自拔哉？吾友人赋《叹息行》，有谓而作。诸人既属和，仆亦拟古乐府为辞，伤之于其末，开之以正，是亦诗人之志也。

《叹息》复叹息，丹砂为土玉为石。谁家女儿妙无敌，日
日当窗泪霑舄。问之何思复何忆，深颦欲语语不得。
回身抱琴不回面，清商自写昭君怨。朔风萧萧霜月
悬，万里胡沙鸣一雁。此声此意太分明，犹恐君侯未
会情。从头却欲为君说，恐君肠断君勿听。黄鹤一去
已千里，雉子高飞亦能几。